b'\n_START_ARTICLE_\n\xc3\x8entoarcerea inspectorului Harry\n_START_SECTION_\nRezumat\n_START_PARAGRAPH_\nArtista Jennifer Spencer \xc8\x99i sora ei au fost violate de un grup de b\xc4\x83rba\xc8\x9bi tineri cu 10 ani \xc3\xaen urm\xc4\x83, dup\xc4\x83 ce au fost tr\xc4\x83date de o prieten\xc4\x83 pe nume Ray Parkins. Violul brutal i-a l\xc4\x83sat sora \xc3\xaentr-o stare catatonic\xc4\x83 permanent\xc4\x83. Spencer caut\xc4\x83 r\xc4\x83zbunare \xc8\x99i \xc3\xaencepe cu uciderea lui George Wilburn cu dou\xc4\x83 gloan\xc8\x9be dintr-un revolver de calibrul 38, dintre care unul este tras \xc3\xaen zona inghinal\xc4\x83. Ea pleac\xc4\x83 din San Francisco \xc8\x99i se mut\xc4\x83 \xc3\xaen ora\xc8\x99ul San Paulo, din cauza anchetei poli\xc8\x9biei, \xc8\x99i \xc3\xaencepe s\xc4\x83 restaureze caruselul istoric de pe promenad\xc4\x83, \xc3\xaen apropiere de plaja unde avuseser\xc4\x83 loc violurile. \xc3\x8entre timp, inspectorul de la San Francisco Police Department Harry Callahan este frustrat atunci c\xc3\xa2nd un judec\xc4\x83tor \xc3\xaei respinge din nou un caz din cauza faptului c\xc4\x83 f\xc4\x83cuse investiga\xc8\x9bii f\xc4\x83r\xc4\x83 mandat. Pe c\xc3\xa2nd servea o cafea \xc3\xaen restaurantul s\xc4\x83u favorit, inspectorul \xc3\xaentrerupe un jaf \xc8\x99i \xc3\xaei ucide pe majoritatea infractorilor. Atunci c\xc3\xa2nd t\xc3\xa2lharul supravie\xc8\x9buitor ia un ostatic, Callahan \xc3\xael provoac\xc4\x83 spun\xc3\xa2ndu-i: "Go ahead, make my day" (\xc3\xaen traducere liber\xc4\x83 "D\xc4\x83-i drumul, f\xc4\x83-m\xc4\x83 fericit"), iar infractorul se pred\xc4\x83._NEWLINE_Callahan \xc3\xael acuz\xc4\x83 pe liderul mafiot Threlkis, la petrecerea de nunt\xc4\x83 a nepoatei sale, c\xc4\x83 a ucis o prostituat\xc4\x83; Threlkis sufer\xc4\x83 un atac de cord. Superiorii lui Callahan, printre care \xc8\x99i locotenentul Donnelly, sunt furio\xc8\x99i pe el, dar nu-l pot concedia sau suspenda pe celebrul inspector deoarece, dup\xc4\x83 cum admite comisarul de poli\xc8\x9bie, "metodele lui neconven\xc8\x9bionale... dau rezultate", de\xc8\x99i Callahan creeaz\xc4\x83 o publicitate negativ\xc4\x83 pentru departament. Ei \xc3\xaei ordon\xc4\x83 s\xc4\x83-\xc8\x99i ia o vacan\xc8\x9b\xc4\x83, pe care Callahan \xc8\x99i-o petrece la tir cu pistolul lui .44 AutoMag. Patru dintre oamenii lui Threlkis \xc3\xael atac\xc4\x83 \xc3\xaentr-o sear\xc4\x83 pe drum, dar numai unul dintre ei scap\xc4\x83 cu via\xc8\x9b\xc4\x83. Suspectul din cazul respins la \xc3\xaenceput de judec\xc4\x83tor \xc8\x99i prietenii s\xc4\x83i \xc3\xael atac\xc4\x83 \xc8\x99i ei, arunc\xc3\xa2nd dou\xc4\x83 cocteiluri Molotov \xc3\xaen ma\xc8\x99ina lui Callahan. El \xc3\xaei conduce pe chei \xc8\x99i se folose\xc8\x99te de una dintre bombe pentru a-i determina s\xc4\x83 plonjeze cu ma\xc8\x99ina \xc3\xaen ap\xc4\x83, f\xc4\x83c\xc3\xa2ndu-i s\xc4\x83 se \xc3\xaenece. Donnelly \xc3\xael trimite pe inspector la San Paulo pentru a investiga asasinarea omului ucis de Spencer. Victima provenea din acea localitate, dar locotenentul dorea s\xc4\x83-l protejeze pe Callahan, dar \xc8\x99i pe civili pentru c\xc4\x83, a\xc8\x99a dup\xc4\x83 cum observ\xc4\x83 Donnelly, "oamenii au prostul obicei de a muri \xc3\xaen jurul t\xc4\x83u."_NEWLINE_\xc3\x8en San Paulo, Callahan opre\xc8\x99te un jaf \xc3\xaen curs de desf\xc4\x83\xc8\x99urare \xc8\x99i salveaz\xc4\x83 via\xc8\x9ba t\xc3\xa2n\xc4\x83rului ofi\xc8\x9ber Bennett. Inspectorul prime\xc8\x99te un buldog ca dar de la un prieten din poli\xc8\x9bie, Horace King, pe care \xc3\xael porecle\xc8\x99te "Meathead". \xc3\x8en timp ce alerga \xc3\xaempreun\xc4\x83 cu c\xc3\xa2inele, el se \xc3\xaent\xc3\xa2lne\xc8\x99te \xc3\xaent\xc3\xa2mpl\xc4\x83tor cu Spencer. Callahan este v\xc3\xa2nat de criminalul supravie\xc8\x9buitor al lui Threlkis, dar \xc3\xael ucide dup\xc4\x83 ce a fost prevenit de c\xc4\x83tre Meathead. \xc3\x8entre timp, Spencer ucide pe plaj\xc4\x83 un al doilea violator pe nume Kruger; de\xc8\x99i Callahan recunoa\xc8\x99te acela\xc8\x99i modus operandi, \xc8\x99eful poli\xc8\x9biei locale Lester Jannings refuz\xc4\x83 s\xc4\x83 lucreze cu celebrul inspector "pistolar din marele ora\xc8\x99". Callahan \xc3\xae\xc8\x99i d\xc4\x83 seama c\xc4\x83 victimele \xc8\x99i Parkins sunt prieteni cu fiul lui Jannings, Alby. El \xc3\xaei cere lui Bennett informa\xc8\x9bii cu privire la ei; \xc3\xaen acela\xc8\x99i timp, Parkins \xc3\xae\xc8\x99i d\xc4\x83 seama c\xc4\x83 violatorii de acum zece ani sunt viza\xc8\x9bi de criminal \xc8\x99i \xc3\xaei avertizeaz\xc4\x83 pe ceilal\xc8\x9bi doi, Tyrone \xc8\x99i Mick. Dup\xc4\x83 o b\xc4\x83taie cu cumna\xc8\x9bii lui Kruger, Eddie \xc8\x99i Carl, Callahan o \xc3\xaent\xc3\xa2lne\xc8\x99te din nou pe Spencer \xc3\xaentr-un restaurant \xc8\x99i afl\xc4\x83 c\xc4\x83 ea \xc3\xaei \xc3\xaemp\xc4\x83rt\xc4\x83\xc8\x99e\xc8\x99te accentul pus pe rezultate \xc8\x99i nu pe metode \xc3\xaen c\xc4\x83utarea drept\xc4\x83\xc8\x9bii, de\xc8\x99i inspectorul adaug\xc4\x83 avertismentul "p\xc3\xa2n\xc4\x83 \xc3\xaencalc\xc4\x83 legea"._NEWLINE_Callahan \xc3\xael viziteaz\xc4\x83 pe Tyrone la domiciliu \xc8\x99i \xc3\xael g\xc4\x83se\xc8\x99te mort, acesta fiind o alt\xc4\x83 victim\xc4\x83 a lui Spencer. Parkins \xc8\x99i Mick stau \xc3\xaempreun\xc4\x83 la ea acas\xc4\x83 pentru a se proteja. Atunci c\xc3\xa2nd inspectorul \xc3\xaei viziteaz\xc4\x83 pentru a-i interoga, Mick \xc3\xael atac\xc4\x83. De \xc3\xaendat\xc4\x83 ce Callahan \xc3\xael ia pe Mick la sec\xc8\x9bia de poli\xc8\x9bie, Spencer intr\xc4\x83 \xc3\xaen cas\xc4\x83 \xc8\x99i o ucide pe Parkins. Callahan \xc8\x99i Spencer se \xc3\xaent\xc3\xa2lnesc din nou \xc8\x99i se culc\xc4\x83 \xc3\xaempreun\xc4\x83, dar el \xc3\xae\xc8\x99i d\xc4\x83 seama c\xc4\x83 ea o vizitase pe Parkins la domiciliu \xc8\x99i g\xc4\x83se\xc8\x99te cadavrul acesteia._NEWLINE_Eddie \xc8\x99i Carl \xc3\xael scot din \xc3\xaenchisoare pe Mick pe cau\xc8\x9biune \xc8\x99i se duc la hotelul unde locuia Callahan, ucig\xc3\xa2ndu-l pe King care tocmai venise \xc3\xaen vizit\xc4\x83, iar apoi \xc3\xael bat pe Callahan \xc8\x99i-i arunc\xc4\x83 corpul \xc3\xaen mare. Spencer \xc3\xael viziteaz\xc4\x83 pe Alby Jannings - aflat acum \xc3\xaen com\xc4\x83, dup\xc4\x83 ce avusese un accident de ma\xc8\x99in\xc4\x83 provocat ca urmare a con\xc8\x99tiin\xc8\x9bei sale vinovate; \xc8\x99eful Jannings o \xc3\xaentrerupe. El admite c\xc4\x83, pentru a-\xc8\x99i proteja reputa\xc8\x9bia sa \xc8\x99i pe unicul s\xc4\x83u copil, "mu\xc8\x99amalizase" violurile, dar \xc3\xaei promite c\xc4\x83 Mick - despre care el nu \xc8\x99tia c\xc4\x83 este liber - va fi pedepsit acum. \xc3\x8en timpul acestei discu\xc8\x9bii, Mick \xc8\x99i cumna\xc8\x9bii lui Kruger intr\xc4\x83 \xc3\xaen cas\xc4\x83, o prind pe Spencer \xc8\x99i-l omoar\xc4\x83 pe \xc8\x99eful poli\xc8\x9biei cu pistolul ei._NEWLINE_Callahan supravie\xc8\x9buie\xc8\x99te, g\xc4\x83se\xc8\x99te trupul lui King \xc8\x99i \xc3\xae\xc8\x99i ia cu el pistolul AutoMag. Grupul lui Mick o aduce pe Spencer pe plaj\xc4\x83 cu scopul de a o viola din nou, dar ea reu\xc8\x99e\xc8\x99te s\xc4\x83 fug\xc4\x83 la carusel. Ei o prind din nou, dar sunt surprin\xc8\x99i de revenirea inspectorului pe care-l crezuser\xc4\x83 mort. Dup\xc4\x83 uciderea celor doi cumna\xc8\x9bi ai lui Kruger, Callahan \xc3\xael urm\xc4\x83re\xc8\x99te pe Mick, care a luat-o pe Spencer ca ostatic\xc4\x83 \xc3\xaen v\xc3\xa2rful unui montagne russe. Inspectorul \xc3\xael provoac\xc4\x83 pe Mick s\xc4\x83-l "fac\xc4\x83 fericit", iar, dup\xc4\x83 ce Spencer scap\xc4\x83, Callahan \xc3\xael \xc3\xaempu\xc8\x99c\xc4\x83 pe infractor. Mick cade \xc3\xaen cornul unui inorog de la carusel. Poli\xc8\x9bia g\xc4\x83se\xc8\x99te la Mick pistolul de calibru 38 al lui Spencer; Callahan afirm\xc4\x83 c\xc4\x83, dup\xc4\x83 ce se va face examinarea balistic\xc4\x83, poli\xc8\x9bi\xc8\x99tii vor afla c\xc4\x83 "arma lui... a fost folosit\xc4\x83 \xc3\xaen toate crimele". Apoi, \xc3\xaempreun\xc4\x83 cu Spencer, p\xc4\x83r\xc4\x83sesc pe jos locul crimei.\n_START_SECTION_\nProduc\xc8\x9bie\n_START_PARAGRAPH_\nScenariul a fost scris ini\xc8\x9bial de Charles B. Pierce \xc8\x99i Earl E. Smith for pentru un film separat pentru Sondra Locke, dar a fost adaptat mai t\xc3\xa2rziu \xc3\xaentr-un film din seria Inspectorul Harry de c\xc4\x83tre Joseph Stinson. Film\xc4\x83rile au avut loc \xc3\xaen prim\xc4\x83vara anului 1983. Multe dintre scenele din film au fost filmate \xc3\xaen San Francisco \xc8\x99i Santa Cruz, California. Scena in care Harry urm\xc4\x83re\xc8\x99te un jefuitor de b\xc4\x83nci \xc3\xaen cartierul de afaceri din centrul ora\xc8\x99ului ofer\xc4\x83 o imagine rar\xc4\x83 a zonei \xc3\xaenainte ca aceasta s\xc4\x83 fie devastat\xc4\x83 de cutremurul Loma Prieta din 17 octombrie 1989. Imaginile pentru scena de jaf din "Acorn Cafe" au fost filmate de fapt, la Burger Island (acum un McDonald\'s), la col\xc8\x9bul format de 3rd Street \xc8\x99i Townsend, \xc3\xaen San Francisco. \xc3\x8en acest moment al carierei sale, Eastwood a primit un salariu care a inclus 60% din toate profiturile filmului, l\xc4\x83s\xc3\xa2nd restul de 40% pentru studio. Se estimeaz\xc4\x83 c\xc4\x83 Eastwood a c\xc3\xa2\xc8\x99tigat 30 milioane $ pentru \xc3\x8entoarcerea inspectorului Harry.\n_START_SECTION_\nReplic\xc4\x83\n_START_PARAGRAPH_\n\xc3\x8entoarcerea inspectorului Harry este, probabil, cel mai bine amintit de replica lui Harry, "Go ahead, make my day" (tradus\xc4\x83 liber "D\xc4\x83-i drumul, f\xc4\x83-m\xc4\x83 fericit"), atribuit\xc4\x83 adesea \xc3\xaen mod incorect filmului original Inspectorul Harry. \xc3\x8en 2005, ea a fost votat\xc4\x83 \xc3\xaentr-un sondaj realizat de Institutul American de Film ca a \xc8\x99asea cea mai memorabil\xc4\x83 replic\xc4\x83 din istoria cinematografiei. Pre\xc8\x99edintele Statelor Unite, Ronald Reagan, a folosit replica "make my day" \xc3\xaentr-un discurs din martie 1985 \xc3\xaen care amenin\xc8\x9ba s\xc4\x83 se foloseasc\xc4\x83 de dreptul de veto fa\xc8\x9b\xc4\x83 de legile privind cre\xc8\x99terea impozitelor. C\xc3\xa2nd a candidat pentru func\xc8\x9bia de primar al localit\xc4\x83\xc8\x9bii Carmel-by-the-Sea, California \xc3\xaen 1986, Eastwood a folosit autocolante cu replica "Go Ahead \xe2\x80\x94 Make Me Mayor".\n_START_SECTION_\nRecep\xc8\x9bie\n_START_PARAGRAPH_\n\xc3\x8entoarcerea inspectorului Harry a primit recenzii mixte din partea criticilor, av\xc3\xa2nd un rating de 59% pe Rotten Tomatoes. El a fost un succes de box-office. \xc3\x8en primul week-end de la lansare, filmul a ob\xc8\x9binut \xc3\xaencas\xc4\x83ri de 9.688.561 de dolari \xc3\xaen 1.530 de cinematografe din Statele Unite. \xc3\x8en total, \xc3\xaen Statele Unite, filmul a adus \xc3\xaencas\xc4\x83ri de 67.642.693 de dolari, f\xc4\x83c\xc3\xa2ndu-l filmul cu cele mai mari \xc3\xaencas\xc4\x83ri din cele cinci filme din franciza Inspectorul Harry.'